In nomine Domini. Ego Petrus, cognomine de Porta, servus et frater Templi Hierosolimitani et magister fratrum qui in Galliarum partibus demorantur, notum facio tam futuris quam presentibus quoniam frater Gillebertus, magister de Coulours, fratri et domino nostro Willelmo, ecclesiæ Beati-Johannis Senonensis abbati, ejusdemque loci capitulo, terram quam habebamus in territorio Senonensi, de elemosina Stephani, militis, cognomine Gorgie, quoniam eadem terra nobis multum necessaria non erat, vendidit, nostroque et fratrum nostrorum assensu, in perpetuum habere concessit. Nos itaque predictam emptionem que assensu nostro facta est, ut rata in perpetuum maneat, sigillo nostro roborare curavimus.